
Sülysáp Nagyközség Önkormányzata Képviselő-testületének

2013. június 20-án tartandó munkaterv szerinti ülésére

13. napirendhez

Tárgy: Képviselő-testület Szervezeti és Működési Szabályzatáról szóló rendelet módosítása
Tisztelt Képviselő-testület!

Sülysáp Nagyközség Önkormányzata Képviselő-testületének a Szervezeti és Működési Szabályzatáról szóló, többször módosított 14/2009. (XII. 22.) önkormányzati rendelete (SZMSZ) jelenlegi módosítását a Magyarország helyi önkormányzatairól szóló 2011. évi CLXXXIX. törvény (Mötv.) 2013. január l-jétől hatályba lépett egyes rendelkezései indokolták, mivel ezzel párhuzamosan a helyi önkormányzatokról szóló 1990. évi LXV. törvény (Ötv.) bizonyos rendelkezései hatályukat vesztették.
Az Ötv. tartalmazza továbbra is, egészen a 2014-es általános önkormányzati választásokig a települési képviselőre vonatkozó szabályokat, a polgármesterre, az alpolgármesterre, a jegyzőre vonatkozó egyes szabályokat, a helyi népszavazásra, a helyi népi kezdeményezésre vonatkozó szabályokat. Minden más, az önkormányzatra és annak működésére vonatkozó lényeges előírást viszont az Mötv. tartalmaz 2013. január l-jétől.

Több apró helyesbítés is történt a szövegben, azonban a módosítását elsősorban az alábbiak teszik indokolttá: 

1. Az Mötv. a képviselő-testület szerveit kibővíti és a képviselő-testület szerveiként jelöli meg a polgármestert, a képviselő-testület bizottságait, a részönkormányzat testületét, a polgármesteri hivatalt (vagy közös önkormányzati hivatalt), a jegyzőt és a társulást is. A képviselő-testület feladat- és hatásköreit – a törvényben át nem ruházhatóként meghatározott hatáskörök kivételével – a szervei közül a polgármesterre, bizottságra, részönkormányzatra, a jegyzőre és a társulásra átruházhatja, e hatáskörök gyakorlásához utasítást adhat, e hatáskört visszavonhatja. Az SZMSZ-ben ennek megfelelően módosítani kell a képviselő-testület szerveire vonatkozó rendelkezéseket.  
2. A képviselő-testület hosszú távú fejlesztési elképzeléseit gazdasági programban, fejlesztési tervben rögzíti, melynek elkészítéséért a helyi önkormányzat felelős. 
3. A törvény külön rendelkezik az alakuló ülés összehívásáról, valamint rögzíti azokat az ügyeket, amelyekről az alakuló ülésen dönteni kell. Az alakuló ülést a választást követő 15 napon belül kell összehívni. Az alakuló ülést a polgármester hívja össze és vezeti, az SZMSZ-ben jelenleg korelnök van. Az alakuló ülésen vagy az azt követő ülésen a képviselő-testület megalkotja vagy felülvizsgálja a szervezeti és működési szabályzatról szóló rendeletet, a polgármester előterjesztése alapján megválasztja a bizottság vagy bizottságok tagjait, az alpolgármestert vagy alpolgármestereket, dönt illetményükről, tiszteletdíjukról. 
4. A képviselő-testület főszabály szerint nyílt szavazással hozza döntéseit. A képviselő-testület név szerint szavaz a képviselők egynegyedének indítványára, továbbá név szerinti szavazást rendelhet el az SZMSZ-ben meghatározott esetekben. Új elem, hogy nem lehet név szerinti szavazást tartani a bizottság létszáma és összetétele tekintetében. 
5. A képviselő-testület döntéshozatalából kizárható az a képviselő, akit vagy akinek közeli hozzátartozóját az ügy személyesen érinti. A képviselő köteles bejelenteni személyes érintettségét. A kizárásról az érintett képviselő kezdeményezésére vagy bármely képviselő javaslatára a képviselő-testület dönt. Az SZMSZ-ben meg kell határozni a személyes érintettség bejelentésének elmulasztásának jogkövetkezményeit. A személyes érintettség bejelentésének elmulasztása miatt javaslom az érintett képviselő tiszteletdíjának csökkentését. 
6. A bizottságok vonatkozásában új szabály, hogy a jegyzőkönyvet a bizottság elnöke és egy tagja írja alá, azonban ennek mi már szerencsésen elébe mentünk a gyakorlatunkkal, amely a bizottsági ügyrendekben is le van fektetve. 
7. Az SZMSZ-ben rendelkezni kell a jegyzői és aljegyzői tisztség egyidejű betöltetlensége, illetve tartós akadályoztatásuk esetére a jegyzői feladatok ellátásának módjáról. Javaslom, hogy a jegyzői feladatok ellátásával a jegyzői és aljegyzői tisztség egyidejű betöltetlensége, valamint tartós akadályoztatásuk esetén a hatósági irodavezető lássa el ezt a feladatot.

8. Rendelkezni kell továbbá a jegyzőnek a jogszabálysértő döntések, illetve működés jelzésére irányuló kötelezettségéről.

A fentiek alapján szükségesé vált módosítások könnyen nyomon követhetők a mellékletként megküldött egységes szövegben, ahol a változó szövegrészek korrektúraként jelennek meg.
Kérem a rendeletmódosítás szíves áttekintését és elfogadását.

Sülysáp, 2013. június 13.

Horinka László s.k.


polgármester

